《凤山逸士周遇仙谣》
宋代·唐士耻

信云步谒洞霄宫，饭罢从游西复东。
唇笛啸时吹白日，诗肠开复嚼清风。
兀兀腾腾心了足，湾湾屈屈水欹曲。
玲珑绿影万株松，潇洒清空二亩竹。
天风吹泉飞雪花，溪石漱玉磨银牙。
白云破碎漏天碧，青霭牵连遮日华。
玉溜几声鸣绿荠，金藤千尺走青蛇。
羊肠蟠路上天去，鹿角枯槎连日坠。
一双素足已升腾，万顷红霞留不住。
擘破青空见太清，飞连宝殿非凡成。
水晶楼阁奏金韵，翡翠帘栊振佩声。
白雪翩翻霜鹤舞，彩云缥缈花鸾鸣。
中有真人鼎玉立，晴光闪电琼波溢。
笑整霓裳曳绛霞，红云影里轻相挹。
琳琅清彻语希夷，嚼玉吐琼声不移。
素手擘开碧玉匣，青空飞出丹虹霓。
蟠摇活走绕天阙，冲透太虚光皎洁。
须臾直上紫霄中，宝篆飞腾罗日月。
影摇六合金色光，丹凤对跃苍龙骧。
回头指点青空里，玉籙丹台已籍纪。
低头招手令向前，漏泄天机敛不已。
等閒赠我赭丹砂，行满功成归我家。
天上逍遥多快乐，人间纷扰无垠涯。
丹砂接得便吞了，回首云軿俱杳杳。
楼阁烟霞景万般，一时不见青天晓。
世人世人知不知，既知何必生迟疑。
早求一闢大罗月，千古万古生光辉。
人生在世空汩没，自从形骸朽肤骨。
为求名利不閒心，名利既来心恍惚。
何不炼内丹绝外物，笑著云衣傲朱绂。
灵丹养就出神炉，慧剑飞腾超月窟。
且无俗事更关心，一段光明耀古今。
声迹超腾青嶂外，影形飞入白云深。
脚跟不点红尘起，指甲时挑碧玉琴。
莫道神仙无实语，世间几个是知音。

作者简介：婺州金华人，字子修。唐仲友子。以荫入仕。理宗时历任临江军、建昌军司理参军。有《灵岩集》。